Winkelrakke leeg weens stakingTalle winkelrakke, soos dié een by die Braamfontein Pick’nPay is leeg weens die staking in die vervoerbedryf. Foto: Akinoluwa Oyedele, Twitter Duisende vragmotorbestuurders het verlede week begin staak en dring aan op ‘n jaarlikse salarisverhoging van 12% vir die volgende twee jaar. Wayne Hook, hoof uitvoerende beampte van Spar, het gesê daar is ‘n vertraging in die aflewering van goedere, maar hulle verwag nie dat klante leë rakke sal sien nie, berig EWN. “Vragmotors wat na die verspreidingsentrum kom word beïnvloed. Ons sukkel om voorraad by van ons takke uit te kry, maar ons is stadigaan besig met aflewerings,” het Hook gesê. Pick’nPay het ‘n verklaring uitgereik wat sê dat sommige probleme aangemeld is, maar dat hulle gebeurlikheidsplanne het indien die staking uitgerek word. Die Suid-Afrikaanse Petrolbedryfsvereniging het gesê hulle word tans nie geraak nie, maar sal voortgaan om die situasie dop te hou. Die South African Transport and Allied Workers’ Union (Satawu) het werkers aangemoedig om hul staking Dinsdag te verskerp in die hoop dat werkgewers aan die werknemers se eise sal voldoen.